**Formula 2 Monacon Grand Prix 2017** oli Formula 2 -kauden 2017 kolmas osakilpailu, joka ajettiin 26.–27. toukokuuta Monacon katuradalla Monacossa.

Robert Vișoiu debytoi F2-sarjassa ajamalla Campos Racing -tallissa.

Aika-ajot
---------

Muista Formula 2-sarjan aika-ajoista poiketen Monacossa aika-ajot jaettiin A -ja B -osioihin, joissa kummassakin ajoi kymmenen kuljettajaa 20 minuutin aika-ajosessiossa.

Paalupaikalle ajoi monacolainen Charles Leclerc. Toiseen ruutuun kiilannut Alexander Albon hävisi Leclercin paaluajalle vain 0,012 sekuntia. Kolmanneksi sijoittui Oliver Rowland.

Nobuharu Matsushita törmäsi kaiteeseen mutkassa 15, ja jäi ruutuun 7, mutta edeltä pudonnut Nyck de Vries nosti Matsushitan sijoitusta pykälällä. De Vries sai 3 lähtöruudun rangaistuksen esteltyään Antonio Fuocoa radalla.

1. Kilpailu (Perjantain kilpailu, 41 kierrosta)
-----------------------------------------------

Antonio Fuoco ja Sean Gelael sammuttivat autonsa lähtöruudukkoon ja näin ollen muut ajoivat yhden ylimääräisen lämmittelykierroksen, joka oli pois kilpailun kierrosmäärästä. Leclerc piti lähdössä kärkipaikkansa, Albon oli toisena, Rowland kolmas ja Matsushita neljäs. Ensimmäisellä kierroksella mutkassa 6 Ralph Boschung osui Sergio Canamasasin autoon, ja Canamasas joutui hakemaan uuden etusiiven pudoten viimeiseksi.

Nicholas Latifi joutui keskeyttämään kilpailun pistesijoilta kierroksella 7. Hänen autonsa pysähtyi tunneliin, jonka seurauksena turva-auton oli tultava radalle. Turva-auton takana muun muassa Alexander Albon pysähtyi varikolla. Turva-auto vieraili radalla toisenkin kerran, kun Robert Vișoiu törmäsi kierroksella 21 Louis Delétraziin mutkassa 5. Vișoiu joutui keskeyttämään kilpailunsa, mutta Delétraz pääsi jatkamaan kilpailuaan. Kilpailun kärkipaikalla ajanut Leclerc pysähtyi juuri ennen kuin turva-auto oli tullut radalle. Turva-auton takana puolestaan muun muassa Rowland, Matsushita ja Artem Markelov pysähtyivät ja nousivat kilpailun kärkeen. Leclerc joutui lopulta keskeyttämään kilpailunsa vasemman eturenkaan kiinnitysongelmien seurauksena.

Oliver Rowland ajoi kilpailun voittoon. Voitto oli samalla Rowlandilla uransa ensimmäinen GP2 (sittemmin Formula 2) -sarjassa. Toiseksi ajoi Markelov ja kolmanneksi Matsushita.

2. Kilpailu (Lauantain kilpailu, 30 kierrosta)
----------------------------------------------

Nyck de Vries nousi kärkeen toisesta ruudusta ensimmäisessä mutkassa. Häntä seurasi paalulta lähtenyt Johnny Cecotto. Charles Leclerc törmäsi kierroksella 3 Norman Naton autoon, jonka seurauksena Nato joutui keskeyttämään kilpailunsa. Leclerc sai kolarista 10 sekunnin aikarangaistuksen, mutta joutui myös itse keskeyttämään kilpailun kierroksella 21. Sergio Canamasas törmäsi Oliver Rowlandiin kierroksella 27 samassa mutkassa (mutka 16) rikkoen etusiipensä, mutta pystyen jatkamaan kilpailuaan. 

Nyck de Vries voitti Monacon sprinttikilpailun. De Vriesin tallikaveri Johnny Cecotto oli toinen ja Gustav Malja kolmas. Luca Ghiotto oli neljäs, Artjom Markelov viides, joka onnistui ohittamaan Alexander Albonin mutkassa 16. Albon oli maalissa kuudes, Nobuharu Matsushita seitsemäs ja Jordan King kahdeksas. Pitkän kilpailun voittaja, Oliver Rowland oli maalissa yhdeksäs.

Sijoitukset GP-viikonlopun jälkeen
----------------------------------

| Sija | Kuljettaja | Talli | Pisteet |
| --- | --- | --- | --- |
| **1.** | Monaco **Charles Leclerc** | **Prema Powerteam** | **77** |
| **2.** | Iso-Britannia Oliver Rowland | DAMS | 74 |
| **3.** | Venäjä Artjom Markelov | Russian Time | 60 |
| **4.** | Italia Luca Ghiotto | Russian Time | 56 |
| **5.** | Japani Nobuharu Matsushita | ART GP | 48 |
| **6.** | Thaimaa Alexander Albon | ART GP | 37 |
| **7.** | Iso-Britannia Jordan King | MP Motorsport | 29 |
| **8.** | Kanada Nicholas Latifi | DAMS | 28 |
| **9.** | Ruotsi Gustav Malja | Racing Engineering | 28 |
| **10.** | Alankomaat Nyck de Vries | Rapax | 27 |
| **11.** | Ranska Norman Nato | Arden | 18 |
| **12.** | Venezuela Johnny Cecotto, Jr. | Rapax | 16 |
| **13.** | Italia Antonio Fuoco | Prema Powerteam | 2 |
| **14.** | Espanja Sergio Canamasas | Trident | 1 |
| **15.** | Sveitsi Louis Delétraz | Racing Engineering | 0 |
| **16.** | Malesia Nabil Jeffri | Trident | 0 |
| **17.** | Sveitsi Ralph Boschung | Campos Racing | 0 |
| **18.** | Indonesia Sean Gelael | Arden | 0 |
| **19.** | Espanja Roberto Merhi | Campos Racing | 0 |
| **20.** | Brasilia Sérgio Sette Câmara | MP Motorsport | 0 |
| **21.** | Monaco Stefano Coletti | Campos Racing | 0 |
| **22.** | Romania Robert Vișoiu | Campos Racing | 0 |

Katso myös
----------

* Monacon Grand Prix 2017

Lähteet
-------

1. ↑  Vișoiu joins Campos for rest of F2 season *GP2/F2 News*.  22.5.2017. GPUpdate.net. Viitattu 30.7.2017. (englanniksi)
2. 1 2 3 4  Leclerc extends title lead with home pole *GP2/F2 News*.  25.5.2017. GPUpdate.net. Viitattu 30.7.2017. (englanniksi)
3. ↑  Ferrari junior Leclerc keeps Monaco pole *GP2/F2 News*.  25.5.2017. Autosport.com. Viitattu 30.7.2017. (englanniksi)
4. ↑  Rowland wins Monaco F2 race, Leclerc retires *GP2/F2 News*.  26.5.2017. Autosport.com. Viitattu 30.7.2017. (englanniksi)
5. ↑  De Vries takes first F2 win in Monaco *GP2/F2 News*.  27.5.2017. Autosport.com. Viitattu 30.7.2017. (englanniksi)

Osakilpailut Formula 2 -kaudella 2017

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  Bahrain |  Espanja |  Monaco |  Azerbaidžan |  Itävalta |  Britannia |  Unkari |  Belgia |  Italia |  Jerez |  Abu Dhabi |

MonacoFormula 2 -luokan Monacon Grand Prix’t

|  |  |
| --- | --- |
| 2010-luku | 2017 • 2018 • 2019 |
| Radat | Circuit de Monaco (2017–) |